度峽口山贈喬補闕知之王二無競
作者：陳子昂
朝代：唐

paragraphs: 峽口大漠南，橫絕界中國。
叢石何紛糺，赤山復翕赩。
遠望多衆容，逼之無異色。
崔崒乍孤斷，逶迤屢回直。
信關胡馬衝，亦距漢邊塞。
豈依河山險，將順休明德。
物壯誠有衰，勢雄良易極。
邐迤忽而盡，泱漭平不息。
之子黃金軀，如何此荒域。
雲臺盛多士，待君丹墀側。